Poppie-moord: Vonnisverrigtinge hervat | Maroela Media
'n Skoongeskeerde Kobus Koekemoer in April in die hof. Foto: Phillip Bruwer
Regter Bert Bam het Louisa (46) en Kobus (44) in Desember verlede jaar in die hooggeregshof skuldig bevind op aanklag van moord [op Poppie] en twee aanklagte van kindermishandeling [op Poppie en 'n vyfjarige seun]. Die mishandeling het oor die tydperk van September 2015 tot Oktober 2016 gestrek, in Orania in die Noord-Kaap en Brits in Noordwes.
Die vonnisverrigtinge was vir 28 Februarie op die hooggeregshof se rol geplaas, maar is tot 18 April uitgestel aangesien Kobus se regverteenwoordiger mediese behandeling moes ondergaan. Kobus moes wel vir die verrigtinge dié dag in die hof verskyn sodat die uitstel bekragtig kon word. Hy het toe glo probeer om in die aanhoudingselle sy eie lewe te neem deur vermoedelik 'n skoonmaakmiddel te drink. Toe hy in die hof moes verskyn, het hy inmekaargesak en is met 'n ambulans na 'n hospitaal geneem.
Op 18 April is die vonnisverrigtinge egter weer uitgestel, aangesien die staat en Kobus se regspan nie 'n kenner se verslag wou aanvaar wat ter versagting van Louisa se vonnis sou dien nie.
Adv. Adrian Nel, vir Louisa, het aangevoer die spesialisgetuie wou "om verskeie redes" anoniem bly en nie in die regbank getuig nie.
Hy het uitstel versoek om 'n ander getuie, hetsy 'n proefbeampte of 'n sielkundige wat bereid is om te getuig, te kry wat Louisa se posisie beter voor die hof kan stel.
Regter Bam het die aansoek as 'n onnodige vertraging bestempel, maar ingestem dit is tog in belang van geregtigheid dat Louisa se verslag voorgelê word.
"Dit is 'n ongelukkige toedrag van sake. Ek staan nie gewoonlik sulke versoeke toe nie, maar ons is in 'n skaakmat-situasie. Die saak word tot 24 Mei uitgestel. As die verslag en getuie dan nie beskikbaar is nie, sal die vonnis daarsonder afgehandel word," het Bam streng gesê.